Neuvoston asetuksen (ETY) N:o 2408/92 4 artiklan 1 kohdan a alakohdan mukainen komission tiedonanto

Irlannin tarkistamat julkisen palvelun velvoitteet, jotka koskevat Dublinin ja Galwayn välistä säännöllistä lentoliikennettä

(2002/C 66/05)

(ETA:n kannalta merkityksellinen teksti)

1. Irlanti on päättänyt tarkistaa reitillä Dublin-Galway-Dublin harjoitettavalle säännölliselle lentoliikenteelle asetettuja julkisen palvelun velvoitteita, joita koskevat vaatimukset on julkaistu 15. syyskuuta 2000 Euroopan yhteisöjen virallisessa lehdessä C 265 (ja muutettu 28. syyskuuta 2000 Euroopan yhteisöjen virallisessa lehdessä C 276 julkaistulla oikaisulla) yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti. Tarkistukset tulevat voimaan 22. heinäkuuta 2002.

2. Julkisen palvelun velvoitteet ovat seuraavat:

2.1 Vähimmäisvuoroväli ja kapasiteetti

a) Reitillä on lennettävä vähintään 28 edestakaista lentoa viikossa seuraavasti:

i) Vähintään viisi edestakaista lentoa päivässä maanantaisin, keskiviikkoisin ja perjantaisin.

ii) Vähintään neljä edestakaista lentoa päivässä tiistaisin ja torstaisin.

iii) Vähintään viisi edestakaista lentoa viikonloppuisin (lauantaisin ja sunnuntaisin) siten, että lennot on jaettu tasaisesti lauantain ja sunnuntain välillä.

b) Reitillä on oltava vähintään 1050 matkustajapaikkaa viikossa sekä meno- että paluulennoilla (eli yhteensä vähintään 2100 paikkaa) seuraavin edellytyksin:

i) Maanantaista perjantaihin päivittäin vähintään 150 matkustajapaikkaa sekä meno- että paluulennoilla (eli yhteensä vähintään 300 paikkaa).

ii) Viikonloppuisin (lauantai ja sunnuntai) vähintään 250 matkustajapaikkaa sekä meno- että paluulennoilla siten, että lennot on jaettu tasaisesti lauantain ja sunnuntain välillä (eli yhteensä 500 paikkaa siten, että paikat on jaettu tasaisesti lauantain ja sunnuntain välillä).

Nämä vaatimukset ovat kunakin vuonna voimassa koko vuoden.

2.2 Konetyyppi

a) Reittiä on liikennöitävä paineistetulla lentokoneella, jossa on vähintään 30 matkustajapaikkaa.

b) Liikenteenharjoittajia pyydetään kiinnittämään huomiota lentoasemilla vallitseviin teknisiin ja operatiivisiin olosuhteisiin. Lisätietoja saa seuraavasta osoitteesta: Airports Division, Department of Public Enterprise, 44 Kildare Street, Dublin 2, yhteyshenkilö Ken Gorman, puhelin (353-1) 604 16 18, faksi (353-1) 604 16 81, sähköposti kengorman@dpe.ie

2.3 Aikataulut

Galwaysta on oltava aikainen aamulento Dubliniin ja Dublinista myöhäinen iltalento Galwayhin kuutena päivänä viikossa (maanantaista lauantaihin), jotta myös työasioissa matkustavat matkustajat voisivat tehdä edestakaisen lennon yhden päivän aikana. Nämä vaatimukset ovat kunakin vuonna voimassa koko vuoden.

2.4 Hinnat

a) Reitillä voidaan soveltaa erilaisia hintoja seuraavin edellytyksin:

i) Sekä Dublinista Galwayhin että Galwaystä Dubliniin lähtevien päivittäisten lentojen matkustajapaikoista enintään 40 % voidaan myydä siten, että edestakaisen lipun hinta on enintään 123 euroa.

ii) Sekä Dublinista Galwayhin että Galwaystä Dubliniin lähtevien päivittäisten lentojen matkustajapaikoista vähintään 40 % myydään siten, että edestakaisen lipun hinta on enintään 110 euroa.

iii) Jäljelle jääviin matkustajapaikkoihin ei sovelleta hintarajoituksia.

b) Liikenteenharjoittajan on sovittava julkisen palvelun velvoitteen reittiä koskevasta interline-järjestelystä vähintään kahden sellaisen liikenteenharjoittajan kanssa, jotka hoitavat lentoliikennettä Dublinin lentoasemalta Yhdistyneeseen kuningaskuntaan ja mannermaalle. Interline-sopimuksissa on oltava samat tai vastaavat ehdot, ja reitin lennoista perittäviin hintoihin on sovellettava kansainvälisten määräysten mukaista määräsuhdejärjestelmää. Liikenteenharjoittajan on tehtävä interline-sopimus kaikkien muiden sitä haluavien, Dublinin lentoasemalta liikennöivien lentoliikenteen harjoittajien kanssa samoin tai vastaavin ehdoin.

c) Edellä a kohdan i ja ii alakohdassa mainittuja hintoja saa korottaa kerran vuodessa julkisista yrityksistä vastaavan ministerin (Minister for Public Enterprise) ennakkosuostumuksella, jos reitin liikennöimisestä aiheutuvat kustannukset nousevat poikkeuksellisesti ja ennakoimattomasti liikenteenharjoittajasta riippumattomista syistä. Uudet hinnat ilmoitetaan toiminnasta vastaavalle liikennöitsijälle, ja ne tulevat voimaan vasta, kun ne on ilmoitettu Euroopan komissiolle ja julkaistu Euroopan yhteisöjen virallisessa lehdessä.

2.5 Lentojen myynti

Lentojen myynnissä on käytettävä vähintään yhtä tietokonepohjaista paikanvarausjärjestelmää.

2.6 Palvelun jatkuvuus

a) Ylivoimaista estettä lukuun ottamatta liikennöitsijästä suoraan johtuvista syistä peruutettujen lentojen määrä ei saa ylittää kahta prosenttia vuosittaisten lentojen määrästä

b) Lentoliikenteen harjoittajan on ilmoitettava lentoliikenteen lopettamisesta vähintään kuusi kuukautta etukäteen.